১৪ জন কয়েদিকে দিয়ে বাইরে কাজ করানোর নয়া উদ্যোগ বহরমপুরে। খুনের দায়ে যাবজ্জীবন সাজাপ্রাপ্ত ১৪ জনকে দৈনিক চার ঘণ্টা করে সংশোধনাগারের বাইরে কাজ করার অনুমতি দিয়েছেন আই জি কারা। তাই বহরমপুর সংশোধনাগারের ১৪জন কয়েদি প্রতিদিন সকাল ৮টা থেকে ১২টা পর্যন্ত চার ঘণ্টা করে সংশোধানাগারের উন্মুক্ত চত্বরে থাকতে পারবেন। কারা দফতরের কর্তাদের দাবি, এমন উদ্যোগ রাজ্যে এই প্রথম।
এতেই খুশি বীরভূমের রামপুরহাটের ধলুয়া শেখ, গোলাম গাউস ও হারাধন লেট, নানুরের আনোয়ার শেখ ও সূচপুরের নেক্তার শেখ, মালদহে বৈষ্ণবনগরের ভাদু শেখ, ইসলামপুরের নুরুল শেখ, হরিহরপাড়ার মেহরাজ শেখ, ডোমকলের বিশু মণ্ডল, সালারের নবি মোল্লা, পাঁচগ্রামের আতিকুর শেখ, রানিনগরের হান্নান মোল্লা, শক্তিপুরের নকুল নন্দীরা। সকালে জলখাবার খেয়ে কোদাল-কাস্তে আর ঝুড়ি হাতে মূল গেট দিয়ে বেরিয়ে সংশোধনাগার লাগোয়া বহরমপুর শহরের রাস্তায় আগাছা সাফ করার কাজে লেগে পড়েন তাঁরা।

সংশোধনাগারের বাইরে কাজ করছেন বন্দিরা। নিজস্ব চিত্র।
সাময়িক এই মুক্তি কেমন লাগছে জিজ্ঞাসা করাতে বন্দিদের স্পষ্ট জবাব, ‘আকাঙ্ক্ষা মেটে না, উলটে তা আরও বাড়ে। পাশাপাশি বাড়ে কৃতকর্মের জন্য অনুশোচনাও। বহরমপুর কেন্দ্রীয় সংশোধনাগারের সুপার টি আর ভুটিয়া জানান, ‘ওঁরা কেউ ১৯৯৭ সাল থেকে তো কেউ ২০১১ সাল থেকে জেলে রয়েছেন। রাজনৈতিক বা জমি বিবাদে খুনের দায়ে তাঁদের বর্তমান ঠিকানা বহরমপুর কেন্দ্রীয় সংশোধনাগার। বহরমপুর সংশোধনাগারে বর্তমানে কয়েদি ও বিচারাধীন বন্দির সংখ্যা ২,৬৫৯। জেলের মধ্যে আচরণ ও শৃঙ্খলাবোধ খতিয়ে দেখে ১৪ জনকে বেছে নেওয়া হয়েছে। এ রকম ১৪ জন কয়েদিকে বাইরে কাজ করার জন্য ছাড়ার নির্দেশ দিয়েছেন আইজি কারা। আগে দমদম কেন্দ্রীয় সংশোধনাগারে এরকম উদাহরণ রয়েছে। এখানে ১৪জন দিয়ে শুরু হল। আগামী দিনে সংখ্যাটা বাড়তে পারে।’ কলকাতার পরে জেলা সংশোধনাগারে এমন উদ্যোগ এই প্রথম। 
উদাস গলায় খুনের দায়ে সাজাপ্রাপ্ত ধলুয়া শেখ বলেন, ‘বাড়িতে বয়স্ক বাবা-মা রয়েছেন। ছেলে-মেয়েদের একা হাতে বড় করছে স্ত্রী। বাড়ির কথা মনে পড়লেই খারাপ লাগে। কিছুই তো করতে পারলাম না ওদের জন্য। ছেলে-মেয়েগুলো বড় হয়ে গেল দেখতে পারলাম না। প্যারোলে বাড়ি যাওয়ার অনুমতি মিললেও তাতে মন ভরে না।’ 
দেখুন ভিডিও ১

দেখুন ভিডিও ২